Holmestrand

Holmestrand er en kommune og by i landskapet Vestfold i Vestfold og Telemark fylke. Kommunen grenser i øst til Oslofjorden, i nord til Drammen og Øvre Eiker, i nordvest til Kongsberg og i sør til Horten, Tønsberg og Larvik. En person fra Holmestrand kalles holmestranding.
Tettstedet Holmestrand har 8 023 innbyggere per 1. januar 2022. Andre tettsteder i kommunen er blant annet Gullhaug og Kleiverud som lå i tidligere Holmestrand kommune, Hof, Sundbyfoss og Eidsfoss som lå i tidligere Hof kommune, samt Sande, Galleberg, Klevjerhagen og Selvik som lå i tidligere Sande kommune.
I forbindelse med kommunereformen ble Holmestrand og Hof kommuner slått sammen fra 1. januar 2018, og fra 1. januar 2020 slo Holmestrand seg sammen med Sande kommune.


== Historie ==

Historien til Holmestrand, «Byen under fjellet», er særlig knyttet til trelasthandel, seilskuter og aluminiumsindustri.
Holmestrand utgjorde en naturlig havn ved Oslofjorden der nederlenderne hentet tømmer allerede fra rundt 1550. I 1638 hadde Holmestrand eget tollsted, men i 1663 ble eksporthavnens tollsted opphevet og underlagt Tønsberg og i 1713 ladested. Holmestrand fikk byprivilegier 31. desember 1744 og 10. november 1752 og ble kjøpstad.
Våren 1801 ble det anlagt et batteri med kanoner på odden Gaasetange for å beskytte byen. Batteriet ble bygd opp igjen og forsterket i 1808 og 1814, men forfalt etter 1815.
I 1880 hadde Holmestrand 40 fartøyer på tilsammen 10 292 tonn og med 341 manns besetning, men etter økonomisk nedgang og vanskeligere tider, ble næringslivet svekket mot slutten av århundret. Byen opplevde også en ødeleggende bybrann i 1884 da søndre del ble lagt i aske.  I 1905 bestod byens handelsflåte av 15 fartøyer på 3431 bruttotonn, deriblant tre dampskip på 1064 tonn. I 1927 var flåten på fem dampskip på tilsammen 672 bruttotonn. Byens innbyggertall falt også svakt fra 2535 innbyggere i 1900 til 2204 i 1920 og 2146 i 1928.
Holmestrands plassering ved fjorden og nærhet til Oslo, samt byens frodige hager og utsikt fra fjellet, sørget også for sommerturisme med ferie- og badeliv. Som tredje by i Norge fikk Holmestrand sitt første kurbad i 1840, og hadde både varme og kalde havbad inn på  1900-tallet.
I 1881 ble Holmestrand stasjon åpnet med togforbindelse til Drammen og Oslo over Jarlsbergbanen, (etter 1930 kalt Vestfoldbanen). Fra 1902 til 1938 var stasjonen også tilknyttet Holmestrand-Vittingfossbanen (HVB) via et forbindelsesspor mellom Holmestrand stasjon (HVB). Holmestrand-Vittingfossbanen som blant annet fraktet tremasse fra Hvittingsfoss til utskipning i Holmestrand.
I 1899 stod Holmestrand offentlige skole for døve ferdig. Den startet opprinnelig som en privat taleskole for døve i Oslo i 1881. Skolen var i nyere tid en del av Nedre Gausen kompetansesenter. I 1899 fikk byen også et lærerseminar, Holmestrand seminar som ble flyttet fra Asker. Fra før hadde byen den ærverdige latinskolen Den Tordenskioldske Borgerskole, opprettet av Johan Henrik Tordenskiold (1757–1820), i slekt med sjøkrigshelten Peter Wessel Tordenskjold som lå i havn og oppholdt seg en del i byen. Den tordenskjoldske skolen ble i 1915 omdøpt til Holmestrand realskole og fra 1946 Holmestrand Gymnas. Den ble lagt ned i 1971.
Etter andre verdenskrig opplevde byen igjen vekst, både i folketallet og næringslivet. En fabrikk for videreforedling av aluminium ble bygd rett sør for byen allerede i 1919. Bedriften ble i 1967 en del av Årdal og Sunndal Verk (ÅSV), for siden å bli kjøpt opp av Norsk Hydro i 1986. Fabrikken lagde aluminiumsprodukter, blant annet under det kjente varemerket HØYANG, med aluminium fra Høyanger. Råstoffet er i dag returmateriale.
Dagens kommune ble dannet i 2020 da Sande kommune og Holmestrand ble slått sammen. Kommunen er et resultat av tidligere kommuneendringer fra 1964 da Botne og Holmestrand ble slått sammen og fra 2018 da Hof og Holmestrand ble slått sammen.


== Byvåpen ==

Holmestrands byvåpen ble tegnet av Andreas Bloch i 1898. Den sølvfargede eller hvite ørnen er hentet fra adelsvåpenet til Johan Henrik Tordenskiold. Han var i slekt med sjøhelten Peter Wessel Tordenskjold som erobret fregatten Hvide Ørn fra svenskene i 1715. Byvåpenet har tydelige symboler fra byens historie og flere detaljer enn moderne kommunevåpen:

Murkronen, som var en nyhet i Norge i 1890-årene, er sjelden når det gjelder kommunevåpen.
Motivet i Holmestrands byvåpen er en sølv ørn på rød bunn. I ørnens hjerteskjold er fregatten "Hvide Ørn" avbildet i sølv på blå bunn.
Ørnens høyre klo holder et skipsanker i gull. Dette symboliserer at Holmestrand er en 400 år gammel sjøfartsby.
Ørnen holder i sin venstre klo en Æskulapstav i gull - som symboliserer legekunstens gud i den greske mytologi. Slangestaven symboliserer byens kurbad som ble etablert i 1840. Kommunen overtok badet i 1920 og holdt det åpent om sommeren fram til 1950-årene.


== Geologi ==

Holmestrand har en todelt berggrunn av avsetningsbergarter og størkningsbergarter. Eldst er avsetningsbergartene 
sandstein, skifer og konglomerat. Sandstein fra Silurtida ligger som ei smal stripe langs kysten, og under bysentrum, og ble til for 420 millioner år siden av elvesand fra fjellkjeden Kaledonidene i vest. Oppå denne ligger skiferlag og konglomerat fra karbontida for 300 millioner år siden. Disse lagene er for det meste skjult under ur og leiremasse, langs foten av brattskrenten. De inneholder fossiler av planter som levde på frodige elvesletter. Dette livet ble utslettet av basaltlavaer som kom opp fra revner i jordskorpa, og som bygde Holmestrandsfjellet og litt av platået inn til linja Solumås-Gjøklep-Vollsås-Brannåsen. Derfra og vestover ligger de litt yngre lagene av rombeporfyrlavaer som ble til under vulkanismens høydepunkt i Oslofeltet.
Brattskrenten fra Falkenstein til Sande er en erosjonskant som ble til ved at de bløte skiferlagene under lavafjellet ble gravd ut av elver og isbreer slik at det oppsto svære overheng som raste ned i store blokker(Paven feks). Prosessen fortsatte så lenge rasmassene ble fjernet av elver eller breer, helt til skrenten ble slik vi ser den nå. I Hillestad fins rester etter eksplosjonsartet vulkanisme i området
Hillestadvannet-Eplerød. Trolig var det en vulkan der, en gang for 250-300 millioner år siden.


== Næringsliv ==
Næringslivet i kommunen er preget av jordbruk og byens industri, særlig Hydros fabrikk for aluminiumsforedling, som på folkemunne kalles Nordisk. Ellers pendler mange til arbeid i Tønsberg, Drammen og Oslo.


== Samferdsel ==

Holmestrand stasjon rett nord for bysenteret ble anlagt i 1881 som en jernbanestasjon på Vestfoldbanen. En ny stasjon er bygget i tunnel inne i fjellet.
Nye Holmestrand stasjon åpnet for trafikk 28. november 2016. Stasjonen ligger inne i fjellet og har tre innganger:
Nordre inngang: Har kollektivterminal utenfor. Søndre inngang: Midt i Holmestrand sentrum. Fjellheis: Fra toppen av fjellet og ned til stasjonen, 70 meter under.
Toget bruker 1 time inn til Oslo S. Avgang én gang i timen fra 05 til 23 på hverdager. I tillegg kjøres ekstratog i rushtiden.  Togene betjener også Oslo lufthavn Gardermoen og Sandefjord lufthavn Torp.
E18, som er hovedfartsåre for biltrafikken gjennom Vestfold sørover fra Oslo, gikk tidligere rett gjennom byen. Den ble imidlertid lagt i tunnel utenom bykjernen i 1983. I 2001 ble E18 flyttet vest i kommunen, og den 1 862 meter lange Holmestrandtunnelen ble del av Riksvei 313, siden 2010 fylkesvei, som går langs fjorden.


== Kultur ==

Forfatteren Olav Duun bodde i Holmestrand fra 1908 til sin død i 1939, og Olav og Emma Duuns hus er nå museum.
Byen er ellers kjent for kunstnersøstrene Harriet Backer og Agathe Backer Grøndahl, forfatteren Nils Kjær og maleren Søren Onsager.


=== Bibliotek ===
9. juni i 2017 åpnet det nye biblioteket i Holmestrand av daværende biblioteksjef Berit Borgen. Biblioteket ligger på Dr. Graaruds plass, med lekeplass, park og torg utenfor dørene. Nytt bibliotek hadde vært utredet i flere omganger siden 1990-tallet. Det ble endelig vedtatt av bystyret sommeren 2015, og kom i stand gjennom et offentlig-privat samarbeid. Holmestrand kommune sto som oppdragsgiver og Holmestrand utvikling AS bygget det. I 2015, mens biblioteket fortsatt lå i Backergården, hadde holmestrandingene lavest bibliotekbruk i Vestfold, med 3,1 utlån i året. To måneder etter åpningen, hadde biblioteksjefen registrert like mange besøkende som hele året før - en seksdobling av besøkende. Bibliotekets egne tall viste også at det var lånt ut 17.548 bøker på disse to månedene. I hele 2016 ble 25.268 bøker lånt ut ved Holmestrand bibliotek. Under pandemien i 2020 og 2021 var biblioteket stengt lenge.


=== Tusenårssted ===
I forbindelse med opprettelse av tusenårssted ble aksjonen «Prosjekt 1000-års-sted» satt igang. Aksjonen var et initiativ tatt av Holmestrand Rotaryklubb. I samarbeid med kommunen har de skapt plassen «Nysgjerrig» som ligger sentralt på bryggen i Holmestrand sentrum. Plassen er skapt som en forlengelse av Dr. Graaruds plass og sammen utgjør disse tusenårsstedet i kommunen. I sentrum for plassen står en statue med samme navn, som ble kjøpt inn til kommunens 250-årsjubileum.
Tusenårsstedet er opprettet på bakgrunn av ønsket om å profilere Holmestrand på en positiv måte, etter flere år med negativ omtale i pressen.Parkeringsplassene på området er fjernet, og den har blitt hellelagt og statuen er blitt belyst. Bryggefronten er forbedret, og deler av bryggen har fått trapper ned til vannet – som et amfi. Det er blitt utsikt utover sjøen. Det vil ikke lengre være opplagsplass for båter om vinteren utenfor denne delen av bryggen.Planene for plassen er laget av landskapsarkitekt Gullik Gulliksen AS i samarbeid med kunstneren Asbjørn Høglund. Prosjektet er kostnadsberegnet til ca. 2,5 millioner kroner. Av dette har kommunen bevilget 1,5 millioner. «Aksjon 1000-års-sted» hadde som mål å samle inn de resterende en million kroner, og i forbindelse med avdukingen av statuen «Nysgjerrig» den 7. juni 2005 overleverte de 1 047 503 kroner til daværende ordfører Gerd Monsen.


== Utdanning ==
Kommunen har åtte barneskoler; Botne skole, Ekeberg skole, Kleiverud skole, Hof skole (barne- og ungdomsskole), Haga skole, Galleberg skole, Selvik skole og Kjeldås skole nord i kommunen. I tillegg finnes den private skolen Holmestrand Internasjonale Montessoriskole. Det er tre ungdomsskoler; i tillegg til Hof skole, ligger også Gjøklep ungdomsskole, Sande ungdomsskole. I tillegg ligger Holmestrand videregående skole og Sande videregående skole også i kommunen.


== Politikk ==

Kommunevalget 2019 for den nye sammenslåtte kommunen Holmestrand som inkluderer Sande kommune og den tidligere sammenslåtte kommunen av Holmestrand og Hof kommune 2019.
Antall stemmeberettigede ved kommunevalget 2019 i Holmestrand er 19 439. Antall forhåndsstemmer var 3 389.
Opptalte stemmer: 100 %. Resultat sist endret 10. september 2019 kl. 19:04.
Det ble talt opp 12 344 avgitte stemmer hvorav 12 198 var partistemmer og 146 var blanke og 70 ble forkastet.

a: For kommunestyrevalget er fremmøteprosenten beregnet på grunnlag av det høyeste tallet av antall stemmegivninger og antall godkjente stemmesedler.Etter en søknad høsten 2022 fra varaordfører Ødeskaug så ble hun fritatt fra sitt mandat som varaordfører. Ny varaordfører, Camilla Maria Brekke (Ap), ble valgt i kommunestyremøtet den 28. september samme år.


== Medier ==
Jarlsberg Avis, etablert allerede i 1843, kommer ut med tre nummer hver uke.
Sande Avis, etablert i 1981, kommer ut med ett nummer hver uke.


== Kirker ==
Holmestrand kommune har flere kirker:

Tilhørende Den norske kirkeHolmestrand kirke – Y-formet kirke fra 1674, innredet i empirestil, under restaurering per 2010.
Botne kirke – steinkirke fra middelalderen 4 km vest for sentrum
Hillestad kirke – trekirke fra 1724
Sande kirke (Vestfold) – langkirke i stein fra 1093.
Bekkestranda kapell – kapell i tre fra 1902
Hof kirke – er en langkirke fra ca. 1150 i middelalderen.
Vassås kirke – er en langkirke fra 1200 i middelalderen.
Eidsfoss kirke –  er en korskirke fra 1904 og feiret sitt 100-årsjubileum ganske nylig.PinsemenighetFiladelfiakirken Holmestrand – fra 1935


=== Vennskapsbyer ===

Holmestrand er med i den største av alle nordiske vennskapsbykjeder, og har følgende vennskapsbyer:

 Herning
 Kangasala
 Siglufjördur
 Vänersborg
 Åland
 Eiði
 Arsuk
 Husby
 Kielce


== Kjente personer med tilknytning til Holmestrand ==
Personene er ordnet kronologisk etter fødselsår

Frederik Holst (1791, død i Kristiania, 4. juni 1871), medisinsk vitenskapsmann
Morten Müller (1828–1911), landskapsmaler født i Holmestrand
Harriet Backer (1845–1932), maler født i Holmestrand
Agathe Backer Grøndahl (1847–1907), komponist født i Holmestrand
Nils Kjær (1870–1924), kritiker og forfatter født i Holmestrand
Olav Duun (1876–1939), forfatter bosatt i Botne ved Holmestrand fra 1908 til sin død
Søren Onsager (1878–1946), maler født i Holmestrand
Signe Heide Steen (1881–1959), skuespiller født i Holmestrand
Thomas Bache-Gabrielsen (1883–1942), konjakkprodusent
Martin L. Reymert (1883–1953), professor (psykologi) ved Wittenberg University, Springfield (Ohio). Se Reymert (slekt)
Gunnar Graarud (1886–1960), operasanger
Kåre Holt (1916–1997), forfatter
Bergljot Hobæk Haff (1925-2016), forfatter
Tor Braun (1926–), jazzmusiker (gitarist) født i Holmestrand
Finn Gustavsen (1926-2005), politiker og journalist
Odd Børretzen (1926–2012), forfatter og visesanger bosatt i Holmestrand fra 2005
Astrid Murberg Martinsen (1932–1991), stortingsrepresentant (Ap) 1969-1985
Karin Lian (1942–), stortingsrepresentant (Ap) 1985-1997
Anne Tryti (1949–), grafisk designer og illustratør bosatt i Holmestrand
Terje Andersen (1952–), tidl. skøyteløper, president i Norges Skøyteforbund
Morten Juvet (1953–), maler og grafiker
Christine Sagen Helgø (1968-), ordfører (H) i Stavanger 2011-2019
Steinar Johansen (1972–), skøyteløper, OL-deltaker
Mikael Flygind Larsen (1982–), tidligere skøyteløper og OL-deltaker
Selda Ekiz (1984-), fysiker og programleder
Alf Halvor Kalmoe (1905–1974), populærforfatter
Sven Furberg (1920-1983, professor i kjemi ved UiO
Petter Furberg (1923-1999), stortingsrepresentant (Ap) 1969-1981
Kai Zahl (1932–2015), musiker
Knut Th. Gleditsch (1938-2001), journalist og sportskommentator (NRK og TV3)
Karl Einar Haslestad (1952-), ordfører i Sande kommune i 24 år, fra 1991 til 2015
Rune Høydahl (1969– ), terrengsyklist
Lars Erik Blokkhus (1977–), vokalist og gitarist i partybandet Plumbo


== Referanser ==


== Litteratur ==
Graarud, Gunnar (1907). Holmestrand og omegn: en historisk oversigt. Bind 1 og 2. Kristiania: Forlaget Norge. s. 272 i 1. del, og s. 36 i 2. del.  [Tilgang for alle / Digitalutgave på Bokhylla.no ved Nasjonalbiblioteket.]
Graarud, Gunnar (1929). Holmestrand og omegn: en historisk oversigt. Bind 3, del 1. Kristiania: Forlaget Norge.  [Tilgang for norske IP-adresser / Digitalutgave på Bokhylla.no ved Nasjonalbiblioteket.]
Graarud, Gunnar (1928). Holmestrand og omegn: en historisk oversigt. Bind 3, del 2. Kristiania: Forlaget Norge.  [Tilgang for norske IP-adresser / Digitalutgave på Bokhylla.no ved Nasjonalbiblioteket.]
Ringard, Morten (1952). Byen under fjellet: Holmestrand 1752 - 10. november - 1952 : festskrift. Oslo: Aschehoug.  [Tilgang for norske IP-adresser / Digitalutgave på Bokhylla.no ved Nasjonalbiblioteket.]
Unneberg, Sigurd H. (1953). Botne bygdebok. 1 : Gårds- og slektshistorie. Botne: Botne historielag.  [Tilgang for norske IP-adresser / Digitalutgave på Bokhylla.no ved Nasjonalbiblioteket.]
Sanner, Egil Kristoffer, red. (1960). Botne bygdebok. 2 : Bygdehistorien for Botne, Våle, Ramnes og Hof inntil ca. 1540. Botne: Botne, Våle, Ramnes og Hof kommuner.  [Tilgang for norske IP-adresser / Digitalutgave på Bokhylla.no ved Nasjonalbiblioteket.]
Sanner, Egil Kristoffer (1967). Botne bygdebok. 3 : Bygdehistorie for Botne fra ca. 1540 fram til våre dager. Botne: Botne historielag.  [Tilgang for norske IP-adresser / Digitalutgave på Bokhylla.no ved Nasjonalbiblioteket.]
Botne bygdebok : Foreningslivet i Botne : tillegg til Botne bygdebok. Botne: Botne bygdeboknemnd. 1967.  [Tilgang for norske IP-adresser / Digitalutgave på Bokhylla.no ved Nasjonalbiblioteket.]
Aadne, Gunnar H. (1916-2010) (1987). Sjøfartsbyen Holmestrand. Skien: Genius. ISBN 8299129222.  [Tilgang for norske IP-adresser / Digitalutgave på Bokhylla.no ved Nasjonalbiblioteket.]
Bergun, Kristian (1913-) (1999). Gatelangs: i dr. Graaruds fotspor gjennom 100 år. Holmestrand: K. Bergun.  [Tilgang for norske IP-adresser / Digitalutgave på Bokhylla.no ved Nasjonalbiblioteket.]


== Eksterne lenker ==
Offisielt nettsted 
(en) Holmestrand – kategori av bilder, video eller lyd på Commons 
(no)Detaljert statistikk for Holmestrand kommune


=== Nyheter ===
(no) Jarlsberg avis med nyheter fra Nordre Vestfold, Hof og Holmestrand
(no) Holmestrand-nyheter i Tønsbergs Blad


=== Kultur og historie ===
(no) Kultur i Holmestrand på kart fra Kulturnett.no
(no) Holmestrand kulturfestival
(no) Holmestrand museum
(no) Bilder fra gamle Holmestrand
(no) Holmestrand Sykkelklubb
(no)Fotografier 1902-1956 fra Holmestrand og omegn i Nasjonalbibliotekets arkiv
(no) Kort artikkel i Nordisk familjebok fra 1909 (på svensk)
(da) Kort artikkel i Salmonsens konversationslekskion fra 1921 (på dansk, med kart)
(no) Om Tordenskjold og Holmestrand
(no) Holmestrand offentlige skole for døve
(no) Holmestrand aluminiummuseum
«DigitaltMuseum: Søk:  'holmestrand'». DigitaltMuseum. Besøkt 15. august 2012. 
(no) Historiske arkiver etter nåværende Holmestrand kommune (1964-) på Arkivportalen
(no) Historiske arkiver etter tidligere Holmestrand kommune (1837-1963) på Arkivportalen
(no) Historiske arkiver etter tidligere Botne kommune (1837-1963) på Arkivportalen